Франсис Карко
На Елиана

Превод от френски: Кирил Кадийски, 2004

chitanka.info

Обичам те. Вали — чудесна вечер,

ще си останем у дома сами:

как чудно е, че двама сме и вече

ръми и падат ранните тъми.

Такситата сноват в нощта студена.

И автобусите в дъжда вървят.

Чуй как бумтят влекачите по Сена,

но минат… и притихне пак градът.

Прекрасно е — вали. Сред тъмнината

аз слушам как навън дъждът плющи

и капките се стичат по стъклата…

И ти… усмихваш ми се нежно ти.

Обичам те! В дъждовното ръмене

последно сбогом сякаш че звучи.

Уви, ще си отидеш ти от мене.

Вали. Вали и в твоите очи.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.